Hindistonning Muradnagar shahrida (Uttar-Pradesh shtati) dafn marosimiga kelgan 21 kishi krematoriy tomi qulashi oqibatida halok bo‘ldi. Foto: AFP The Times of India nashrining xabar berishicha, voqea yomg‘ir vaqtida yuz bergan. Dafn marosimiga kelgan odamlar yomg‘irdan qochib, krematoriy tomi ostiga to‘planishganda, u qulab tushgan. Vayronalar ostida o‘nlab odamlar qolib ketgan. Qutqaruvchilar 38 kishini chiqarib olishga muvaffaq bo‘lishgan. Mahalliy politsiyachilar va o‘t o‘chirish qismlari xodimlari qidiruv-qutqaruv ishlarini davom ettirishmoqda. Hindiston prezidenti Ram Natx Kovind va bosh vazir Narendra Modi fojia yuzasidan o‘z hamdardliklarini bildirishgan. Uttar-Pradesh shtati bosh vaziri Yogi Adityanatx fojia qurbonlari oilalariga 200 ming rupiydan (2,7 ming dollar) moliyaviy yordam ko‘rsatishni buyurgan. Shuningdek, mahalliy idoralarga voqeani tergov qilish va u bo‘yicha hisobot tayyorlash vazifasi topshirilgan.